**„Hero“ įsikūrė du nauji nuomininkai, o pirmasis aukštas jau beveik užpildytas**

**Vilniaus verslo centre „Hero“ patalpas išsinuomojo nekilnojamojo turto konsultacijų bendrovė „Colliers“ ir technologijų įmonė „Wire Salad“. O pirmasis pastato aukštas beveik užpildytas – čia jau atvėre ar netrukus duris atvers sveikatinimo, grožio ir maitinimo paslaugas teikiančios įmonės.**

**Nauji „Colliers“ ir „Wire Salad“ namai**

Verslo centre „Hero“ patalpas savo biurams išsinuomojo tarptautinė nekilnojamojo turto (NT) konsultacijų bendrovė „Colliers“ ir technologijų įmonė „Wire Salad“. NT konsultantai į naująjį verslo centrą ne tik perkėlė savo Lietuvos biurą, bet ir tapo išskirtiniu „Hero“ atstovu, atsakingu už projekto komercinių patalpų nuomą.

„Kitais metais įkūrimo 50-metį minėsianti konsultacijų bendrovė „Colliers“ šiuo metu veikia net 65-iose pasaulio šalyse. Jos sukaupta patirtis – neįkainojama. Džiaugiamės, kad šią patirtį jie panaudos ir atstovaudami mūsų verslo centrui. O įsikūrę būtent „Hero“, bendrovės konsultantai visus jo privalumus žinos ne iš vizitų ir apžiūrų, o iš savo pačių kasdienybės“, – sako „Realco“ komercinio NT vystymo vadovė Gintarė Žemaitė.

„Colliers“ vadovas Lietuvoje Aurimas Astramskas pabrėžia, kad sprendimas keltis į naujus namus buvo lengvas.

„Didžiulis „Realco“ sėkmingai įgyvendintų projektų portfelis glaudžiai siejasi su mūsų pačių filosofija – kurti tik aukščiausios kokybės produktą, girdėti bei reaguoti į klientų poreikius ir operatyviai prisitaikyti prie rinkos pokyčių“, – sako A. Astramskas.

Pasak jo, tapusi išskirtiniu nuomos partneriu, „Colliers“ prisiima atsakomybę ne tik aktyviai vykdyti ir koordinuoti nuomos procesus, bet ir būti „Hero“ ambasadore rinkoje.

„Prisidėsime prie gyvos, įkvepiančios ir sutelkiančios verslo bendruomenės kūrimo. Siekdami šio tikslo pasitelksime visą iki šiol sukauptą panašių projektų įgyvendinimo patirtį ne tik Lietuvos, bet ir kitų Baltijos bei Europos valstybių rinkose,“ – pabrėžia A. Astramskas.

Dar vieno „Hero“ verslo centre įsikursiančio nuomininko – technologijų įmonės „Wire Salad“ – generalinis direktorius Martynas Paškauskas sako, kad sprendimą keltis į naujus namus nulėmė kelių veiksnių derinys.

„Verslo centro lokacija išsiskiria patogumu: šalia – daug maitinimo vietų, geras susisiekimas, moderni aplinka. Kadangi kuriame su sveikatingumu susijusius produktus, o ir mūsų komanda išsiskiria aktyvumu, „Hero“ orientacija į sveiką gyvenimo būdą visiškai sutapo su mūsų pačių požiūriu bei poreikiais“ – sako M. Paškauskas.

Jis priduria, kad ne paskutinėje vietoje buvo ir itin sklandi komunikacija su „Hero“ komanda bei pastarosios lankstumas, leidęs sklandžiai ir operatyviai susitarti dėl sąlygų. M. Paškauskas neatmeta galimybės, kad, tobulindama savo produktus, „Wire Salad“ į savo vartotojų tyrimus ateityje įtrauks ir „Hero“ sveikuomenę.

„Colliers“ ir „Wire Salad“ savo biurams „Hero“ centre kartu išsinuomojo beveik 600 kv. m ploto. Bendras rugsėjo mėnesį „Hero“ išnuomotas plotas viršija 1000 kv. m, o iš viso šiuo metu verslo centre jau išnuomota beveik 8 tūkst. kv. m.

**Sveikatingumo paslaugos – nuo sporto iki grožio procedūrų**

Pirmasis verslo centro „Hero“ aukštas jau beveik užpildytas. Didžioji dalis jame įsikūrusių nuomininkų – sveikatingumo paslaugų teikėjai. Čia veiks itin platų, iki modernios operacinės, paslaugų spektrą teiksianti odontologijos-implantologijos klinika, „Sapiegos klinikos“ padalinys ir grožio salonas „Chameleon Beauty“.

Sporto tema bus pratęsta ir antrame pastato aukšte: čia atsidarys sporto studija „Power Fitness“. Jos įkūrėja Akvilė Janavičiūtė sako, kad „Hero“ buvo pasirinktas dėl aiškiai akcentuojamos sveikatingumo krypties.

„Į „Hero“ atvedė ne tik vieta, bet ir jo koncepcija – sveikuomenės verslo centras. Norėjosi būti erdvėje, kuri pati savaime simbolizuoja sveikatą, judėjimą ir gyvybingumą“, – teigia A. Janavičiūtė.

„Power Fitness“ vadovė neabejoja, kad studijoje besilankysiantys žmonės puikiai atitiks „Hero“ sveikuomenės koncepciją, nes, pasak jos, sveikata ir gera savijauta – tai ne vien sportas.

**Geros savijautos verslo centras**

„Hero“ plėtotoja „Realco“ įvairius sveikatingumo sprendimus integravo ir į pačią verslo centro infrastruktūrą. Pavyzdžiui, jame įrengtos specialios „Wellness Walk“ laiptinės, skatinsiančios darbuotojus rinktis laiptus vietoje lifto. Ant ketvirtojo aukšto stogo aplink visą pastato perimetrą taip pat įrengtas 300 m ilgio bėgimo takas. Pirmajame aukšte darbuotojus pasitiks geriamo vandens stotelės bei kasdieniai šviežių vaisių ir daržovių rinkiniai.

Tai yra pirmasis verslo centras Lietuvoje, siekiantis gauti du tarptautinius tvarumo ir sveikųjų pastatų sertifikatus „WELL Gold“ bei „Breeam Excellent“, pagal kurių parametrus „Hero“ integruotos patikrintos, aukštą kokybę garantuojančios techninės bei inžinerinės sistemos.

Nuo rugsėjo 1 d. verslo centre jau veikia tarptautinė audito, mokesčių ir verslo konsultacijų bendrovė „PwC“, vienas didžiausių logistikos nekilnojamojo turto vystytojų Baltijos šalyse „Sirin Development“ ir ankstyvojo ugdymo mokykla „Eureka“. Artimiausiu metu naują savo veiklos etapą „Hero“ centre pradės ir viena iš integruotų teisės paslaugų lyderių Lietuvoje, Latvijoje ir Estijoje, „COBALT“, restoranas „Mylios” ir kitos įvairias paslaugas teikiančios įmonės.

**Daugiau informacijos:**

Kristina Grubliauskaitė-Svitojė

„Realco“ atstovė komunikacijai

+370 640 24057

[kristina.svitoje@realco.lt](mailto:kristina.svitoje@realco.lt)